KIRJALLINEN KYSYMYS E-3100/00 esittäjä(t): Paulo Casaca (PSE) komissiolle. Neuvoston asetusten (EY) N:o 1260/1999 ja 1263/1999 täytäntöönpano.



Virallinen lehti nro 136 E , 08/05/2001 s. 0181 - 0183



KIRJALLINEN KYSYMYS E-3100/00 esittäjä(t): Paulo Casaca (PSE) komissiolle (4. lokakuuta 2000) Aihe: Neuvoston asetusten (EY) N:o 1260/1999 ja 1263/1999 täytäntöönpano Rakennerahastoja koskevista yleisistä säännöksistä annetun neuvoston asetuksen (EY) N:o 1260/1999(1) kalatalouden ohjauksen rahoitusvälineestä (KOR) annetun neuvoston asetuksen (EY) N:o 1263/1999(2) perusteella mahdollisesti tukea saavat ovat ilmoittaneet, että näiden asetusten täytäntöönpanosta vastaava ja tuen maksava Portugalin viranomainen IFADAP vaatii tuensaajaehdokkailta vakuuksia tai pankkitakuita, joka ovat suurempia kuin haettujen tukien määrä. Sopimuksessa, joka edunsaajien olisi allekirjoitettava maksavan viranomaisen kanssa, edellytetään yksiselitteisesti, että edunsaajan on noudatettava täysin sopimuksen ehtoja, vaikka mainittujen KOR:n yhteisrahoittamien tukien maksaminen saattaa viivästyä. Näiden ehtojen noudattaminen tekee tuen hakemisen äärimmäisen vaikeaksi niille taloudellisille toimijoille, joiden hankkeiden toteutuminen riippuu yhteisön yhteisrahoittamasta tuesta. Täten investointeihin tarkoitettu tuki muuttuu onnistuneesta investoinnista maksettavaksi palkinnoksi. Maksava viranomainen toteaa, että sen toiminta perustuu täysin komission virheinvestointeja sallimattomaan linjaan, mikä merkitsee sitä, että maksavalla viranomaisella on taloudellinen vastuu yhteisrahoituksella rahoitettujen hankkeiden toteuttamisessa sattuneista mahdollisista virheinvestoinneista tai saavutetuista huonoista tuloksista. 1. Katsooko komissio, että kaikki sellaiset yhteisön yhteisrahoituksella rahoitetut hankkeet ovat virheinvestointeja, jotka eivät toteudu ennalta sovittujen ehtojen ja määräaikojen puitteissa tai joilla ei saavuteta asetettuja tulostavoitteita? Katsooko komissio, että virheinvestoinnin tehneen jäsenvaltion on maksettava takaisin tähän virheinvestointiin käytetyt yhteisön varat? 2. Jos vastaus edelliseen kysymykseen on kyllä, voiko komissio ilmoittaa tulkintansa oikeusperustan? 3. Eikö komissio katso, että tällainen yhteisön säännöstön tulkinta rajoittaa huomattavasti rakennetoimilla mahdollisesti saavutettavia tuloksia ja myötävaikuttaa sosiaalisten erojen kasvamiseen? (1) EYVL L 161, 26.6.1999, s. 1. (2) EYVL L 161, 26.6.1999, s. 54. Franz Fischlerin komission puolesta antama vastaus (20. lokakuuta 2000) Parlamentin jäsenen kysymykset koskevat rakennerahastoja koskevista yleisistä säännöksistä annetun asetuksen (EY) N:o 1260/1999 ja kalatalouden ohjauksen rahoitusvälineestä annetun asetuksen (EY) N:o 1263/1999 mahdollisten tuensaajien tilannetta. Ensimmäisen asetuksen mukaan viranomainen, jonka jäsenvaltio on nimennyt hallinnoimaan yhteisön tukitointa, vastaa hallinnon ja täytäntöönpanon tehokkuudesta ja moitteettomuudesta sekä tukitoimen täytäntöönpanosta (34 artikla). Tätä säännöstä sovelletaan kalatalousalan rakenteellisiin toimenpiteisiin, ja sen mukaan jäsenvaltio vastaa tukitoimien varainhoidon valvonnasta varmistamalla yhteisön varojen tehokkaan ja moitteettoman käytön (38 artiklan 1 kohdan a alakohta) moitteettoman varainhoidon periaatteiden mukaisesti (38 artiklan 1 kohdan c alakohta). Siinä edellytetään myös, että jäsenvaltiot noudattavat tukitoimien hallinnassa yhteisön säännöstöä. Näitä periaatteita sovelletaan myös KOR:iin. Kalatalousalan rakenteellisia toimia koskevista yksityiskohtaisista säännöistä ja edellytyksistä annetun asetuksen (EY) N:o 2792/1999(1) 18 artiklassa säädetään, että hallintoviranomaisen on varmistettava liitteessä III esitettyjen erityisten tukiedellytysten noudattaminen ja varmistettava ennen tuen myöntämistä edunsaajien tekninen kapasiteetti ja yritysten taloudellinen elinkelpoisuus. Jos havaitaan, että yhteisön varoilla tuetun hankkeen toteutuksessa ei noudateta yhteisön lainsäädännössä vahvistettuja tukisääntöjä, on ensisijaisesti jäsenvaltion vastuulla ryhtyä toimiin sen varmistamiseksi, että yhteisön varoja käytetään tehokkaasti ja moitteettomasti ja että tukitointa hallinnoidaan sääntöjen mukaisesti. Havaitessaan merkittävän muutoksen, joka vaikuttaa hankkeen toteuttamistapaan tai edellytyksiin, jäsenvaltion on tehtävä tarvittavat rahoituskorjaukset. Ne voivat johtaa yhteisön tuen peruuttamiseen kokonaan tai osittain (asetuksen (EY) N:o 1260/1999 39 artiklan 1 kohta). Jäsenvaltio voi käyttää vapautuneet varat uudestaan KOR:n tukitoimeen saman asetuksen 53 artiklan 2 kohdassa määriteltyjä yksityiskohtaisia sääntöjä noudattaen. Toisin sanoen yhteisön rakennepoliittisia rahoitusvälineitä käyttävän jäsenvaltion on noudatettava edellä mainittujen asetusten sääntöjä ja valvottava niiden noudattamista, jotta varmistetaan yhteisön varojen tehokas ja moitteeton käyttö. Parlamentin jäsenen esittämien tietojen perusteella ei voida arvioida, voisiko kysymyksessä kuvailluissa olosuhteissa tapahtua asetuksessa tarkoitettuja väärinkäytöksiä, joiden perusteella yhteisön tuki olisi peruutettava tai sitä olisi vähennettävä. (1) EYVL L 337, 30.12.1999.